Ingólfur Þórarinsson krefst milljóna í miskabætur og afsökunarbeiðna frá fimm manns vegna frétta og ummæla um hann. Kærurnar bárust nú rétt fyrir hádegi. Í einni er blaðamanni veittur frestur til 19. júlí til að borga þrjár milljónir og birta formlega afsökunarbeiðni. Auðugur frumkvöðull bauðst í gærkvöld til að greiða málskostnað allra þeirra sem Ingólfur hefur kært.
Nokkuð hraðar vendingar hafa orðið síðasta sólarhring í máli Ingólfs, sem hefur verið sakaður opinberlega um fjölda kynferðisbrota. Það ætlaði allt um koll að keyra á samfélagsmiðlinum Twitter í gærkvöld þegar auðkýfingurinn Haraldur Þorleifsson tilkynnti þar að hann myndi borga lögfræðikostnað þeirra sem Ingólfur hefur kært. Rúv greindi frá því í gær að Ingólfur hefði ráðið lögmanninn Vilhjálm Vilhjálmsson til verkanna, sem sagði í viðtali að lagðar hefðu verið fram kærur vegna þrjátíu og tveggja nafnlausra sagna um Ingólf sem birtust á Tiktok-svæðinu Öfgar. Þá hefðu verið send fimm kröfubréf vegna ummæla á netinu og fréttaskrifa. Samkvæmt upplýsingum fréttastofu eru þetta baráttufólkið Ólöf Tara Harðardóttir og Sindri Þór Hilmars- og Sigríðarson, áhrifavaldurinn Edda Falak, og blaðakonurnar og Erla Dóra Magnúsdóttir og Kristlín Dís Ingilínardóttir.
Kristlín fékk stefnuna nú rétt fyrir hádegi. Þar er hún krafin skriflegrar afsökunarbeiðni á forsíðu Fréttablaðsins, auk þriggja milljóna króna miskabótagreiðslu fyrir 19. júlí og málskostnaðar.
Hún býst við því að lögmenn Blaðamannafélagsins eða Torgs standi straum af kostnaði við málaferlin.
Fimm kröfur um afsökunarbeiðnir og milljóna króna miskabætur hafa borist til blaðamanna og metoo-baráttufólks frá lögmanni Ingólfs Þórarinssonar tónlistarmanns. Einn þekktasti auðmaður Íslands hefur boðist til að greiða málskostnað þeirra sem Ingólfur kærir. 